钦定古今图书集成/明伦汇编/氏族典/第432卷 > 赵世延
## 钦定古今图书集成/明伦汇编/氏族典/第432卷 > 赵世延

按《元史赵世延传》，“世延字子敬，其先雍古族人，居云
中。祖按竺迩，幼孤，鞠于外。大父术要甲，讹为赵家，因
氏为赵。从太祖征伐有功，为征行大元帅，镇蜀，因家
成都。父黑梓，以门功袭父元帅职。世延喜读书，究心
儒者体用之学。至元二十一年，授承事郎。二十六年，
擢监察御史。元贞十年，除安西路总管。至大元年，改”
四川肃政廉访使。四年，升中奉大夫、陕西行台侍御
史。延祐元年，拜中书参知政事。迁御史中丞。劾奏权
臣帖木迭儿罪恶，诏夺其官。仁宗崩，帖木迭儿复居
相位，锐意报复，属其党诬告世延罪，逮世延置对，系
之刑曹。帖木迭儿死，事乃释。世延出居于金陵。泰定
元年，召还朝，除集贤大学士。泰定帝崩，定策迎文宗，
世延，功为多。文宗即位，仍以御史中丞兼翰林学士
承旨。天历二年，拜中书平章政事。至顺元年，封鲁国
公。至元二年卒，谥文忠。五子。达者三人：野峻台，黄州
路总管。次月鲁，江浙行省理问官；伯忽，夔州路总管。
天历初，死于难，谥忠愍。